dagbladetringskjern.dk bruger cookies til at give dig en god oplevelse og til at indsamle statistik, der kan være med til at forbedre brugeroplevelsen. Hvis du klikker på et link på www.dagbladetringskjern.dk, accepterer du samtidig vores cookiepolitik. Læs mere
De fire små klitter, som omkranser Sandpladsen i Søndervig, skal nu sikres ekstra godt. Sandet har nemlig haft nemt ved at blæse væk, og der er derfor lagt et net oven på klitterne.
Søndervig: Fire små klitter omkranser Sandpladsen i midten af Søndervig. Det er meningen, at det skal ligne klitterne nede ved Vesterhavet, så meget som muligt, men det har knebet lidt i begyndelsen.
Da Sandpladsen blev indviet lå de nemlig som store sandbanker med lidt marehalm plantet i. Men der skal langt mere marehalm til, fortæller projektleder for Sandpladsen Asker Geyti. Der er derfor lagt et brunt net over klitterne, så sandet ikke fyger væk.
- Der har egentlig altid været et net, men der blev lagt et lag sand oven på. Det begyndte så at fyge væk og udover pladsen, så nu har vi taget nettet op og lagt det ovenpå. Det ser måske ikke så pænt ud lige nu, men i efteråret planter vi marehalm i, og så vil nettet lige så stille rådne væk i løbet af tre år, siger Asker Geyti.
Marehalm har et langt rodnet, og planterne sørger dermed for, at sandet ikke blæser så nemt væk. Med mere marehalm vil de små klitter også minde mere om storebrødrene nede ved havet.
Sandpladsen blev indviet den 25. juni af Borgmester Iver Enevoldsen og Realdania, der har støttet projektet som en del af en kampagne kaldet Stedet Tæller. Pladsen har kostet 5,4 millioner kroner at opføre, og den er tegnet af det aarhusianske arkitektfirma Gjøde og Povlsgaard Arkitekter. Det er meningen, Sandpladsen skal trække kystoplevelsen op i bymidten i Søndervig og på den måde binde by og natur bedre sammen.